Vuwani: Zuma roep gemeenskap tot normaliteitFoto: GCIS. Pres. Jacob Zuma het inwoners van Vuwani in Limpopo Sondag gemaan om weer normaliteit in die omgewing te bewerkstellig. Hy het ook leerders en onderwysers gevra om terug te keer skool toe. Inwoners van Vuwani betoog al weke lank en eis dat die omgewing weer onder die Makhado-munisipaliteit val. Inwoners het verlede jaar vir meer as drie maande betoog omdat die regering besluit het om hul area by die Malamulele-munisipaliteit in te lyf. Ten minste 24 skole en talle voertuie is tydens dié gewelddadige betogings vernietig. Zuma se besoek aan Vuwani volg ná sy vergadering met Toni Mphephu, die Venda-koning, verlede week. Hy het Sondag met gemeenskapsleiers, kerkleiers en die jeug vergader. Tydens die vergadering is daar vasgestel dat die Vhembe-munisipaliteit tydelik dienste aan die mense van Vuwani sal verskaf. Daar is ook vasgestel dat die nasionale en provinsiale departement ondersteuning aan die munisipaliteit moet verskaf. Dr. Bonagni Ngqulunga, woordvoerder van die presidensie, het gesê Zuma sal Vuwani wéér besoek omdat almal by dié vergadering Sondag teen die besluit, om na ŉ nuwe munisipaliteit oor te skuif, gekant was. “Dit was dus nie verteenwoordigend van die gemeenskap nie,” het Ngqulunga gesê. Intussen het Angie Motshekga, minister van basiese onderwys, gesê sy verwelkom die heropening van skole in Vuwani. “Ons ag die onderrig van ons kinders belangrik en ons hoop dat hierdie soort ontwrigtings nie weer sal plaasvind nie. Ons hoofdoel is nou om seker te maak die leerders haal hul verlore werk in. Ons sal daarvoor sorg deur in te gryp in die skole,” het Motshekga gesê. Die departement het gesê die Vuwani-protes het 76 skole met 27 697 leerders geraak. Geweld het opnuut uitgebreek nadat Zuma die gebied verlaat het sonder om die gemeenskapslede toe te spreek wat vir hom gewag het. Ontstelde inwoners het ses voertuie met klipgooi beskadig en mobiele badkamers is omgekeer by die Nandoni-sportgronde. Polisie in die gebied het gesê minstens vier mense is in verband met die geweld in hegtenis geneem. Des van Rooyen, minister van tradisionele sake, is uitgejou en kon nie sy toespraak lewer terwyl die skare “Zuma! Zuma!” geskree het nie.